傷王學土
作者：沈佺期
朝代：唐

paragraphs: 閉囚斷外事，昧坐半餘朞。
有言頴叔子，亡來已一時。
初聞宛不信，中話涕漣洏。
痛哉玄夜重，何遽青春姿。
憶汝曾旅食，屢空瀍澗湄。
吾徒祿未厚，筲斗愧相貽。
原憲貧無愁，顏回樂自持。
詔書擇才善，君爲王子師。
寵儒名可尚，論秩官猶欺。
化往不復見，情來安可思。
目絕毫翰灑，耳無歌諷期。
靈柩寄何處，精魂今何之？
恨予在丹棘，不得看素旗。
孀妻知己歎，幼子路人悲。
感遊值商日，絕弦留此詞。